## La Filmoteca d’Estiu projecta el llargmetratge valencià ‘La casa’ d’Álex Montoya

*** La pel·lícula obtingué sis premis en el Festival de Cine de Màlaga de 2024 i deu guardons en la passada edició dels Premis de l’Audiovisual Valencià
* La Filmoteca d’Estiu està organitzada per l’IVC i se celebra de l’1 d’agost al 30 d’agost en els jardins del Palau de la Música**

La Filmoteca d’Estiu projecta el dijous 7 i el divendres 8 d’agost, a les 22:30 hores, *La casa* (2024), d’Álex Montoya. Amb una duració de 78 minuts, la pel·lícula es projecta dins del cicle ‘Collita de premis’, que arreplega els llargmetratges guanyadors en els principals esdeveniments cinematogràfics nacionals i internacionals.

*La casa* va ser estrenada en la secció oficial del 27 Festival de Cine de Màlaga en el qual va obtindre sis guardons: Biznaga de Plata al millor guió per a Álex Montoya i Joana M. Ortueta, Biznaga de Plata del Premi del Públic, Biznaga de Plata a la millor música per a Fernando Velázquez, Premi Feroz Cámara Oscura, Premi Jurat Jove i una menció especial del Premi Signis.

També va ser la gran triomfadora en la passada edició dels Premis de l’Audiovisual Valencià amb deu guardons: millor llargmetratge de ficció, direcció, guió, muntatge i so, així com tots els premis interpretatius: millor actriu i actor protagonista per a Lorena López i David Verdaguer, millor actriu i actor de repartiment per a María Romanillos i Óscar de la Fuente.

Produïda per Haciendo la casa AIE, Nakamura Films i RAW Producciones, *La casa* és el tercer llargmetratge del director i guionista valencià Álex Montoya i està inspirada en la novel·la gràfica homònima de Paco Roca, guanyadora d’un Premi Eisner en 2020. La pel·lícula compta amb ajudes a la producció de l’Institut Valencià de Cultura.

Protagonitzada per David Verdaguer, Luis Callejo, Óscar de la Fuente, Olivia Molina, María Romanillos, Lorena López, Marta Belenguer, Jordi Aguilar i Miguel Rellán, *La casa* conta la història de tres germans que es reunixen en la casa familiar en la qual van passar els estius de la seua infància, després de la mort del seu pare. Toca decidir què fer amb la vivenda, la qual cosa resultarà més difícil de l’esperat.

Amb un to agredolç esguitat d’humor, *La casa* reflexiona sobre la família, l’herència i sobre l’inexorable pas del temps, tot davall la mirada de la casa com a testimoni.

**‘Collita de premis’**

Dins del cicle ‘Collita de premis’ també es podran vore *Flow, un mundo que salvar* (2024) de Gints Zilbalodis, Oscar a millor pel·lícula d’animació (9 i 10 d’agost); *La infiltrada* (2024) d’Arantxa Echevarría, Goya a millor pel·lícula de ficció (11 i 12 d’agost); *El 47* (2024) de Marcel Barrena, Goya a millor pel·lícula de ficció (14 i 15 d’agost), i *Emilia Pérez* (2024) de Jacques Audiard, Goya a millor pel·lícula europea i millor pel·lícula en els Premis del Cine Europeu (23 i 24 d’agost).

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, a través de la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions, i al patrocini de Cerveza Turia.

Fecha: 06/08/2025